Kuruman-plaasmoord: Boer dalk uit wraak vermoor | Maroela Media
Kuruman-plaasmoord: Boer dalk uit wraak vermoor
Christo en Vera Kruger. Foto: Facebook
Christo Kruger (63), die boer wat verlede week op sy plaas, Byron, in die Kuruman-omgewing doodgeskiet is, is vermoedelik uit wraak vermoor.
Jan-Sarel Kruger (31), Christo se seun, het Maandag aan Maroela Media gesê die familie vermoed 'n voormalige werker het sy pa vermoor.
Christo is Donderdag omstreeks 20:00 drie keer in die bors geskiet nadat hy 'n geluid buite gehoor en ondersoek gaan instel het. Sy vrou, Vera (59), was in die huis en het gesien hoe haar man geskiet word. Sy is egter nie in die aanval beseer nie. Lt. Sergio Kock, woordvoerder van die polisie, het gesê niks is tydens die aanval gesteel nie.
Jan-Sarel vertel sy pa het verlede jaar teen 'n voormalige plaaswerker getuig nadat laasgenoemde glo sy bakkie en 'n paar skape gesteel het. "Ek praat onder korreksie, maar sover ek weet, is die werker vroeër vanjaar skuldig bevind, maar wel op borgtog vrygelaat omdat hy 'n eerste oortreder was. My pa was die hoofgetuie in hierdie saak en daarom vermoed ons hy is uit wraak vermoor."
Die Kruger-egpaar het die afgelope drie jaar op die plaas gewoon nadat hulle jare lank 'n wegneemkosonderneming in Kuruman bedryf het. Die plaas is egter al geslagte lank in die familie en Christo het die bees- en skaapboerdery by sy pa oorgeneem.
"My pa was die tipe mens wat altyd die beste van almal geglo het. Hy het nooit gedink iemand sal regtig iemand anders kwaad aandoen nie. Hy het van alle mense gehou en met enigiemand gepraat," het Jan-Sarel gesê. "Hy was 'n bekende naam in die gemeenskap, en hy het regtig vir sy kinders geleef. Ons was die belangrikste in sy lewe."
Die familie wag nog om te hoor wanneer die nadoodse ondersoek op Christo se liggaam afgehandel sal wees, maar beplan om Saterdag 'n intieme gedenkdiens vir hom op die plaas te hou, het Jan-Sarel gesê. Christo sal op die plaas begrawe word. Hy laat sy vrou en vier kinders agter.
Kock het Maandagoggend gesê niemand is nog vir die moord in hegtenis geneem nie. Hy het 'n beroep gedoen op mense met inligting wat die polisie in die ondersoek kan help om lt. Victor Mabena by 082 090 2917 te bel.
Hof sê nee vir EFF-aansoek in Malema-saak
Harmony-werker sterf in mynongeluk
Dit is bitter tragies. En die hartseer is almal moor. En kry die ligste straf denkbaar
Tragies. Innige simpatie aan al sy geliefdes.
Dit is die eerste oortreding waarvoor hy gevang is.
'n Mak hond byt die seerste. Boere, wakker slaap!
Hy is skuldig bevind maar op borgtog vrygelaat? Iets rym nie. Ek reken dat die seun se vermoede reg is. Haat teen boere word aangeblaas deur die "Kill the boer"- en Zuma se "Umshini wam"-liedjies. Natuurlik is die voormalige plaaswerker ook nou nêrens te kry.
Wraak geneem … hopelik word hy gou gevang en sit ewigheid en nog 'n bietjie agter tralies, want dan is hy nie meer 'n eerste oortreder nie!